जेन-ज़ी के लिए वेतन से ज़्यादा क्या मायने रखता है?
मैं हाल ही में कुछ कैंपस इंटरव्यू पैनल का हिस्सा रहा हूं। मैंने महसूस किया कि जेन-ज़ी नाम से पहचानी जाने वाली युवा पीढ़ी अब ज्यादा वेतन से आकर्षित नहीं होती। मैं कुछ अनुभव साझा कर रहा हूं N. Raghuraman's column - What matters more than salary for Gen-Z?
मैं हाल ही में कुछ कैंपस इंटरव्यू पैनल का हिस्सा रहा हूं। मैंने महसूस किया कि जेन-ज़ी नाम से पहचानी जाने वाली युवा पीढ़ी अब ज्यादा वेतन से आकर्षित नहीं होती। मैं कुछ अनुभव साझा कर रहा हूं - 
1. दिल्ली के एक ऑफिस में कोई भी कर्मचारी काम पर मोबाइल नहीं ले जा सकता। हाल ही में यहां एक 21 वर्षीय युवा की नौकरी लगी। उसके तकनीकी ज्ञान और वाकपटुता से इंटरव्यू पैनल प्रभावित था। लेकिन युवक ने चार दिन में नौकरी छोड़ दी। उसने एमडी को कारण बताया, ‘मेरी गर्लफ्रेंड चाहती है कि उसे जब भी जरूरत हो, मैं फोन पर उपलब्ध रहूं। वह रात में बात नहीं कर सकती क्योंकि घर में माता-पिता होते हैं।’ लेकिन जब कंपनी मालिक ने कहा कि लगभग 200 कर्मचारी बिना मोबाइल के काम कर रहे हैं, तब उसने तपाक से जवाब दिया, ‘वे मेरी पीढ़ी के नहीं है और मेरे लिए नौकरी से ज्यादा गर्लफ्रेंड मायने रखती है।’
2. भोपाल के एक कैंपस इंटरव्यू में, विनाइल फ्लोर बनाने वाली कंपनी ने मुंबई हेड ऑफिस के लिए 12 लोगों को चुना। जॉइनिंग के लिए एचआर विभाग का प्रतिनिधि उन्हें मुंबई के रेलवे स्टेशन लेने पहुंचा और एक अपार्टमेंट में ले गया, जिसे इन कर्मचारियों के आने से एक दिन पहले किराए पर लिया गया था। इनमें से 6 उस बड़े फ्लैट में गए लेकिन फिर उन्होंने यहां नौकरी न करने का फैसला लिया क्योंकि फ्लैट में सीलिंग फ़ैन, वॉटर फ़िल्टर और वाई-फ़ाई नहीं था। प्रतिनिधि बोला कि वह एक दिन में व्यवस्था कर देगा, फिर भी कर्मचारी ये कहकर चले गए कि ‘आप हमारे आने से पहले, इन आधारभूत ज़रूरतों के बारे में नहीं सोच पाए, इसका मतलब है, कंपनी परवाह नहीं करती।’
3. उसकी नोएडा की एक फाइनेंस कंपनी में 12 हजार रु. प्रतिमाह पर नौकरी लगी। एक ही दिन में उसे अहसास हो गया कि वहां उसका मासिक खर्च 18 हजार होगा। उसने गृहनगर में काउंसलर को फ़ोन करके पूछा कि खर्च कैसे चलाएं। काउंसलर बोला, ‘बाकी पैसे परिवार से मांग लो।’ युवक ने कहा, नौकरी मिलने के बाद कैसे मांगें। तब काउंसलर बोला, ‘अब तक तुम परिवार से 10 हजार ले रहे थे, अब 6 हजार ही मांगने होंगे।’ युवक मान गया लेकिन 3 महीने बाद उसने पैसे मांगने बंद कर दिए क्योंकि उसे अच्छे प्रदर्शन पर कंपनी से मिलने वाले बोनस के रूप में अतिरिक्त कमाई का ज़रिया मिल गया। अगले 6 महीने में उसने नौकरी बदल ली। फिर कम समय में तीन नौकरियां बदलकर आज बड़ी फाइनेंस कंपनी में 200 लोगों की टीम संभाल रहा है।
ये तीन उदाहरण नियोक्ताओं को बताते हैं कि जेन-ज़ी को पता है कि उन्हें क्या चाहिए और वे उसे हर हालत में हासिल करते हैं। अगर कंपनी इनकी मानसिक सेहत और खुशी का ख्याल रखेगी, तो ये कम वेतन पर भी काम कर लेंगे। लगभग 75% जेन-ज़ी कर्मचारियों वाले समूह, आरपीजी ने पिछले हफ्ते एक स्टडी जारी की, जिसने बताया कि इस पीढ़ी के लिए खुद की खुशी कितनी मायने रखती है। आरपीजी समूह के चेयरमैन हर्ष गोयनका ने मीडिया को बताया, ‘इस अध्ययन से जेन-ज़ी की उम्मीदों और चाहतों को समझकर, उन्हें पूरा करने में मदद मिलेगी।’ वे मेहनती हैं लेकिन काम के समय में लचीलापन चाहते हैं। 
फंडा यह है कि अगर आप अलग-अलग सोच वाले युवा कर्मचारियों को रखना चाहते हैं, तो जेन-ज़ी की खुशी को बढ़ाना सीखें और कार्यस्थल को ऐसा बनाएं जिससे वे प्रेरित हों। ‘मोबाइल छूना मना है’ या ‘यह ड्रेस कोड नहीं है’ जैसे मूर्खतापूर्ण नियम बनाकर उनकी आज़ादी न छीनें।